title: Komisijos įgyvendinimo reglamentas (ES) 2021/863 2021 m. gegužės 28 d. kuriuo inicijuojamas tyrimas dėl galimo kompensacinių priemonių, nustatytų Įgyvendinimo reglamentu (ES) 2020/776 tam tikroms importuojamoms Kinijos Liaudies Respublikos ir Egipto kilmės austoms ir (arba) siūtoms stiklo pluošto medžiagoms, vengimo importuojant iš Maroko siunčiamas tam tikras austas ir (arba) siūtas stiklo pluošto medžiagas, deklaruojamas arba nedeklaruojamas kaip Maroko kilmės, ir įpareigojama tokius importuojamus produktus registruoti

text:
2021 5 31

                  LT

                  Europos Sąjungos oficialusis leidinys

                  L 190/76

         KOMISIJOS ĮGYVENDINIMO REGLAMENTAS (ES) 2021/863
         2021 m. gegužės 28 d.
         kuriuo inicijuojamas tyrimas dėl galimo kompensacinių priemonių, nustatytų Įgyvendinimo reglamentu (ES) 2020/776 tam tikroms importuojamoms Kinijos Liaudies Respublikos ir Egipto kilmės austoms ir (arba) siūtoms stiklo pluošto medžiagoms, vengimo importuojant iš Maroko siunčiamas tam tikras austas ir (arba) siūtas stiklo pluošto medžiagas, deklaruojamas arba nedeklaruojamas kaip Maroko kilmės, ir įpareigojama tokius importuojamus produktus registruoti
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1037 dėl apsaugos nuo subsidijuoto importo iš Europos Sąjungos narėmis nesančių valstybių (1) (toliau – pagrindinis reglamentas), ypač į jo 23 straipsnio 4 dalį ir 24 straipsnio 5 dalį,
         informavusi valstybes nares,
         kadangi:
         A.   PRAŠYMAS

                     (1)

                     Europos Komisija (toliau – Komisija) gavo pagal pagrindinio reglamento 23 straipsnio 4 dalį ir 24 straipsnio 5 dalį pateiktą prašymą ištirti galimą kompensacinių priemonių, nustatytų tam tikroms importuojamoms Kinijos Liaudies Respublikos ir Egipto kilmės austoms ir (arba) siūtoms stiklo pluošto medžiagoms, vengimą ir įpareigoti registruoti importuojamas iš Maroko siunčiamas tam tikras austas ir (arba) siūtas stiklo pluošto medžiagas, deklaruojamas arba nedeklaruojamas kaip Maroko kilmės.

                     (2)

                     Prašymą 2021 m. gegužės 19 d. pateikė „TECH-FAB Europe e.V.“

               B.   PRODUKTAS

                     (3)

                     Su galimu priemonių vengimu susijęs produktas – Kinijos Liaudies Respublikos ir Egipto kilmės medžiagos iš austų ir (arba) ištisinėmis gijomis siūtų stiklo pluošto pusverpalių ir (arba) verpalų su kitais elementais ar be jų, išskyrus įmirkytus ar iš anksto įmirkytus produktus ir tinklines medžiagas, kurių akučių ilgis ir plotis didesni nei 1,8 mm ir svoris didesnis nei 35 g/m2, kurių KN kodai Komisijos įgyvendinimo reglamento (ES) 2020/776 (2) įsigaliojimo dieną buvo ex 7019 39 00, ex 7019 40 00, ex 7019 59 00 ir ex 7019 90 00 (TARIC kodai 7019390080, 7019400080, 7019590080 ir 7019900080) (toliau – nagrinėjamasis produktas). Šiam produktui taikomos šiuo metu galiojančios priemonės.

                     (4)

                     Tiriamasis produktas yra toks pat kaip aprašytas ankstesnėje konstatuojamojoje dalyje, tačiau siunčiamas iš Maroko ir deklaruojamas arba nedeklaruojamas kaip Maroko kilmės; jo KN kodai šiuo metu yra ex 7019 39 00, ex 7019 40 00, ex 7019 59 00 ir ex 7019 90 00 (TARIC kodai 7019390081, 7019400081, 7019590081 ir 7019900081) (toliau – tiriamasis produktas).

               C.   GALIOJANČIOS PRIEMONĖS

                     (5)

                     Šiuo metu galiojančios priemonės, kurių, kaip įtariama, vengiama, yra kompensacinės priemonės, nustatytos Įgyvendinimo reglamentu (ES) 2020/776, kuriuo tam tikroms importuojamoms Kinijos Liaudies Respublikos ir Egipto kilmės austoms ir (arba) siūtoms stiklo pluošto medžiagoms nustatomi galutiniai kompensaciniai muitai ir iš dalies keičiamas Įgyvendinimo reglamentas (ES) 2020/492 (3), kuriuo tam tikroms importuojamoms Kinijos Liaudies Respublikos ir Egipto kilmės austoms ir (arba) siūtoms stiklo pluošto medžiagoms nustatomi galutiniai antidempingo muitai (toliau – galiojančios priemonės).

               D.   PAGRINDAS

                     (6)

                     Prašyme pateikiama pakankamai įrodymų, kad importuojant tiriamąjį produktą vengiama importuojamam nagrinėjamajam produktui nustatytų galiojančių kompensacinių priemonių. Visų pirma, Komisijos turimi įrodymai rodo toliau išvardytas aplinkybes.

                     (7)

                     Nustačius priemones nagrinėjamajam produktui pasikeitė su eksportu iš Kinijos Liaudies Respublikos, Egipto ir Maroko į Sąjungą susijusios prekybos pobūdis.

                     (8)

                     Panašu, kad šį pokytį lemia praktika, kuriai pagrįsti nėra jokios kitos pagrįstos priežasties ar pateisinančios ekonominės aplinkybės, išskyrus muito nustatymą, t. y. nagrinėjamojo produkto siuntimas per Maroką į Sąjungą atlikus tam tikras surinkimo ar užbaigimo operacijas Maroke arba jų neatlikus.

                     (9)

                     Iš įrodymų taip pat matyti, kad dėl pirmiau aprašytos veiklos nagrinėjamajam produktui nustatytų galiojančių kompensacinių priemonių taisomasis poveikis mažinamas ir kiekio, ir kainų požiūriu. Panašu, kad į ES rinką importuotas didelis tiriamojo produkto kiekis. Be to, yra pakankamai įrodymų, kad tiriamasis produktas importuojamas žalingomis kainomis.

                     (10)

                     Galiausiai yra įrodymų, kad tiriamajam produktui ir (arba) jo dalims tebetaikomos subsidijos. Iš tiesų tiriamąjį produktą ir jo dalis gamina ir į Maroką eksportavo Kinijos ir Egipto bendrovės, kurios, kaip nustatyta, gavo kompensuotinų subsidijų už tiriamojo produkto, kuriam taikomos galiojančios priemonės, gamybą ir pardavimą.

                     (11)

                     Jei tyrimo metu būtų nustatyta kita nei pirmiau minėta vengimo veikla, kuriai taikomas pagrindinio reglamento 23 straipsnis, tokia veikla taip pat gali būti tiriama.

               E.   PROCEDŪRA

                     (12)

                     Atsižvelgdama į tai, kas išdėstyta pirmiau, Komisija priėjo prie išvados, jog esama pakankamai įrodymų tyrimo inicijavimui pagal pagrindinio reglamento 23 straipsnio 4 dalį pagrįsti ir nustatyti reikalavimą importuojamą tiriamąjį produktą registruoti pagal pagrindinio reglamento 24 straipsnio 5 dalį.

                     (13)

                     Kad būtų gauta informacija, reikalinga šiam tyrimui, visos suinteresuotosios šalys turėtų nedelsdamos, bet ne vėliau kaip per šio reglamento 3 straipsnio 2 dalyje nustatytą terminą, kreiptis į Komisiją. Šio reglamento 3 straipsnio 2 dalyje nustatytas terminas taikomas visoms suinteresuotosioms šalims. Prireikus taip pat gali būti prašoma, kad informacijos pateiktų Sąjungos pramonė.

                     (14)

                     Maroko, Kinijos Liaudies Respublikos ir Egipto valdžios institucijoms bus pranešta apie tyrimo inicijavimą.

               a)   Rašytinės informacijos teikimo, užpildytų klausimynų siuntimo ir susirašinėjimo tvarka

                     (15)

                     Prekybos apsaugos tyrimams atlikti Komisijai pateikiama informacija neturi būti saugoma autorių teisių. Prieš pateikdamos Komisijai informaciją ir (arba) duomenis, kurių autorių teisės priklauso trečiajai šaliai, suinteresuotosios šalys turi paprašyti autorių teisių subjekto specialaus leidimo, kuriuo būtų aiškiai leidžiama: a) Komisijai naudoti informaciją ir duomenis atliekant šį prekybos apsaugos tyrimą ir b) pateikti informaciją ir (arba) duomenis šio tyrimo suinteresuotosioms šalims taip, kad jos galėtų pasinaudoti savo teise į gynybą.

                     (16)

                     Visa laikyti konfidencialia prašoma rašytinė informacija, įskaitant šiame reglamente prašomą informaciją, užpildytus klausimynus ir suinteresuotųjų šalių susirašinėjimą, ženklinama „neskelbtina“ (4) grifu. Šalys, teikiančios informacijos tyrimo metu, kviečiamos pagrįsti savo prašymą laikyti informaciją konfidencialia.

                     (17)

                     Šalys, teikiančios neskelbtiną informaciją, pagal pagrindinio reglamento 29 straipsnio 2 dalį privalo kartu pateikti nekonfidencialią tokios informacijos santrauką, paženklintą grifu „suinteresuotosioms šalims susipažinti“. Santrauka turėtų būti pakankamai išsami, kad būtų galima tinkamai suprasti konfidencialios informacijos esmę.

                     (18)

                     Jei konfidencialią informaciją teikianti šalis nenurodo tinkamos prašymo laikyti informaciją konfidencialia priežasties arba nepateikia reikiamos formos ir kokybės nekonfidencialios tokios informacijos santraukos, Komisija į tokią informaciją gali neatsižvelgti, nebent remiantis atitinkamais šaltiniais įrodoma, kad ši informacija yra teisinga.

                     (19)

                     Visą informaciją ir prašymus, įskaitant nuskenuotus įgaliojimus ir sertifikatus, suinteresuotosios šalys raginamos teikti per TRON.tdi (https://webgate.ec.europa.eu/tron/TDI).

                     (20)

                     Kad galėtų naudotis TRON.tdi, suinteresuotosios šalys turi turėti „ES Login“ paskyrą. Išsamios instrukcijos, kaip registruotis ir naudoti TRON.tdi, pateikiamos adresu https://webgate.ec.europa.eu/tron/resources/documents/gettingStarted.pdf.

                     (21)

                     Naudodamos TRON.tdi arba e. paštą suinteresuotosios šalys sutinka su elektroninio informacijos teikimo taisyklėmis, nustatytomis dokumente „Susirašinėjimas su Europos Komisija nagrinėjant prekybos apsaugos bylas“, paskelbtame Prekybos generalinio direktorato svetainėje http://trade.ec.europa.eu/doclib/docs/2011/june/tradoc_148003.pdf.

                     (22)

                     Suinteresuotosios šalys turi nurodyti savo pavadinimą, adresą, telefono numerį ir galiojantį e. pašto adresą, be to, jos turėtų užtikrinti, jog nurodytas e. pašto adresas būtų oficialios darbinės dėžutės, kuri kasdien tikrinama. Kai bus pateikti kontaktiniai duomenys, Komisija bendraus su suinteresuotosiomis šalimis tik e. paštu, nebent šios aiškiai nurodytų pageidaujančios visus dokumentus iš Komisijos gauti kitomis ryšio priemonėmis arba dokumentus dėl jų pobūdžio tektų siųsti registruotu paštu. Išsamesnių taisyklių ir informacijos dėl susirašinėjimo su Komisija, įskaitant informacijos teikimo e. paštu principus, suinteresuotosios šalys gali rasti minėtose susirašinėjimo su suinteresuotosiomis šalimis gairėse.
                     Komisijos adresas susirašinėjimui:

                                 European Commission

                                 Directorate-General for Trade

                                 Directorate G

                                 Office: CHAR 04/039

                                 1049 Brussels

                                 BELGIJA

                           TRON.tdi adresas: https://webgate.ec.europa.eu/tron/tdi
                     E. paštas TRADE-GFF-AC@ec.europa.eu

               b)   Informacijos rinkimas ir suinteresuotųjų šalių išklausymas

                     (23)

                     Visos suinteresuotosios šalys, įskaitant Sąjungos pramonę, importuotojus ir visas atitinkamas asociacijas, raginamos iki 3 straipsnio 2 dalyje nuodyto termino raštu pareikšti savo nuomonę ir pateikti patvirtinamuosius dokumentus. Be to, Komisija gali išklausyti suinteresuotąsias šalis, jei jos raštu pateikia prašymą ir nurodo svarbias priežastis, dėl kurių jas reikėtų išklausyti.

               c)   Prašymai taikyti išimtis

                     (24)

                     Remiantis pagrindinio reglamento 23 straipsnio 5 dalimi importuojamam tiriamajam produktui gali būti netaikomos priemonės, jeigu importas nelaikomas priemonių vengimu.

                     (25)

                     Kadangi priemonių galimai vengiama ne Sąjungoje, išimtys pagal pagrindinio reglamento 23 straipsnio 4 dalį gali būti taikomos tiems Maroko tiriamojo produkto gamintojams, kurie gali įrodyti neužsiimantys vengimo praktika, kaip apibrėžta pagrindinio reglamento 23 straipsnio 3 dalyje. Gamintojai, pageidaujantys, kad jiems būtų taikoma išimtis, turėtų pranešti apie save per šio reglamento 3 straipsnio 1 dalyje nustatytą terminą. Kinijos Liaudies Respublikos ir Egipto eksportuojantiems gamintojams skirto klausimyno, Maroko eksportuojantiems gamintojams, prašantiems taikyti išimtį, skirto klausimyno ir importuotojams skirto klausimyno kopijos pateikiamos suinteresuotosioms šalims susipažinti skirtoje byloje ir Prekybos GD svetainėje https://trade.ec.europa.eu/tdi/case_details.cfm?id=2528. Užpildyti klausimynai turi būti pateikti per šio reglamento 3 straipsnio 2 dalyje nurodytą laikotarpį.

               F.   REGISTRACIJA

                     (26)

                     Jeigu atlikus tyrimą būtų nustatytas vengimas, remiantis pagrindinio reglamento 24 straipsnio 5 dalimi, importuojamam tiriamajam produktui taikomas registracijos reikalavimas siekiant užtikrinti, kad nuo tokio importuojamo produkto registracijos dienos galėtų būti taikomi reikiamo dydžio kompensaciniai muitai, neviršijant muito kitiems eksportuotojams, nustatyto Įgyvendinimo reglamentu (ES) 2020/776.

               G.   TERMINAI

                     (27)

                     Tinkamo administravimo tikslais reikėtų nustatyti terminą, iki kurio:

                                 —

                                 suinteresuotosios šalys gali pranešti apie save Komisijai, pateikti užpildytus klausimynus, pareikšti raštu savo nuomonę ir pateikti kitą informaciją, į kurią reikia atsižvelgti atliekant tyrimą,

                                 —

                                 Maroko gamintojai gali prašyti atleisti nuo priemonių,

                                 —

                                 suinteresuotosios šalys gali raštu pateikti prašymą Komisijai jas išklausyti.

                     (28)

                     Atkreipiamas dėmesys į tai, kad pagrindiniame reglamente išdėstytų procesinių teisių įgyvendinimas priklauso nuo to, ar per šio reglamento 3 straipsnyje nustatytą terminą šalys pranešė apie save.

               H.   NEBENDRADARBIAVIMAS

                     (29)

                     Jei suinteresuotoji šalis atsisako leisti susipažinti su būtina informacija, jos nepateikia per nustatytą terminą arba akivaizdžiai trukdo tyrimui, pagal pagrindinio reglamento 28 straipsnį išvados (teigiamos arba neigiamos) gali būti daromos remiantis turimais faktais.

                     (30)

                     Nustačius, kad suinteresuotoji šalis pateikė melagingą ar klaidinančią informaciją, į ją neatsižvelgiama ir pagal pagrindinio reglamento 28 straipsnį gali būti remiamasi turimais faktais.

                     (31)

                     Jei suinteresuotoji šalis nebendradarbiauja arba bendradarbiauja tik iš dalies ir todėl išvados grindžiamos turimais faktais pagal pagrindinio reglamento 28 straipsnį, rezultatas gali būti mažiau palankus suinteresuotajai šaliai nei bendradarbiavimo atveju.

               I.   TYRIMO TVARKARAŠTIS

                     (32)

                     Laikantis pagrindinio reglamento 23 straipsnio 4 dalies, tyrimas bus baigtas per devynis mėnesius nuo šio reglamento įsigaliojimo dienos.

               J.   ASMENS DUOMENŲ TVARKYMAS

                     (33)

                     Pažymima, kad visi per šį tyrimą surinkti asmens duomenys bus naudojami laikantis Europos Parlamento ir Tarybos reglamento (ES) 2018/1725 (5).

                     (34)

                     Pranešimą apie duomenų apsaugą, kuriuo visi asmenys informuojami apie asmens duomenų tvarkymą vykdant Komisijos prekybos apsaugos veiklą, galima rasti Prekybos GD svetainėje http://ec.europa.eu/trade/policy/accessing-markets/trade-defence/.

               K.   BYLAS NAGRINĖJANTIS PAREIGŪNAS

                     (35)

                     Suinteresuotosios šalys gali prašyti, kad nagrinėjant bylą dalyvautų prekybos bylas nagrinėjantis pareigūnas. Bylas nagrinėjantis pareigūnas tikrina prašymus susipažinti su byla, ginčus dėl dokumentų konfidencialumo, prašymus pratęsti terminą ir visus kitus prašymus, susijusius su suinteresuotųjų šalių ir trečiųjų šalių teisėmis į gynybą, kurie gali būti pateikti tyrimo metu.

                     (36)

                     Bylas nagrinėjantis pareigūnas gali surengti klausymą ir veikti kaip suinteresuotosios (-ųjų) šalies (-ių) ir Komisijos tarnybų tarpininkas, kad būtų visapusiškai užtikrintos suinteresuotųjų šalių teisės į gynybą. Prašymai išklausyti dalyvaujant bylas nagrinėjančiam pareigūnui turėtų būti teikiami raštu, o juose nurodomos prašymo priežastys. Bylas nagrinėjantis pareigūnas išnagrinės prašymų priežastis. Šie klausymai turėtų vykti tik tuo atveju, jei klausimai per tinkamą laiką nebuvo išspręsti su Komisijos tarnybomis.

                     (37)

                     Visi prašymai turi būti pateikti tinkamu laiku, kad nebūtų sutrukdyta sklandžiai vykdyti tyrimus. Todėl suinteresuotosios šalys gali prašyti, kad nagrinėjant bylą dalyvautų bylas nagrinėjantis pareigūnas kuo greičiau po tokio įvykio, dėl kurio toks dalyvavimas yra pagrįstas. Jeigu prašymai išklausyti pateikiami nesilaikant atitinkamo tvarkaraščio, bylas nagrinėjantis pareigūnas taip pat išnagrinės tokių pavėluotai pateiktų prašymų priežastis, iškeltų klausimų pobūdį ir šių klausimų poveikį teisėms į gynybą, tinkamai atsižvelgdamas į poreikį užtikrinti gerą administravimą ir laiku baigti tyrimą.

                     (38)

                     Daugiau informacijos ir kontaktinius duomenis suinteresuotosios šalys gali rasti bylas nagrinėjančio pareigūno tinklalapiuose Prekybos GD svetainėje http://ec.europa.eu/trade/trade-policy-and-you/contacts/hearing-officer/.

               PRIĖMĖ ŠĮ REGLAMENTĄ:

            1 straipsnis
            Pagal Reglamento (ES) 2016/1037 23 straipsnio 4 dalį inicijuojamas tyrimas siekiant nustatyti, ar importuojant medžiagas iš austų ir (arba) ištisinėmis gijomis siūtų stiklo pluošto pusverpalių ir (arba) verpalų su kitais elementais ar be jų, išskyrus įmirkytus ar iš anksto įmirkytus produktus ir tinklines medžiagas, kurių akučių ilgis ir plotis didesni nei 1,8 mm ir svoris didesnis nei 35 g/m2, kurių KN kodai šiuo metu yra ex 7019 39 00, ex 7019 40 00, ex 7019 59 00 ir ex 7019 90 00, siunčiamas iš Maroko ir deklaruojamas arba nedeklaruojamas kaip Maroko kilmės (TARIC kodai 7019390081, 7019400081, 7019590081 ir 7019900081), vengiama priemonių, nustatytų Įgyvendinimo reglamentu (ES) 2020/776.

            2 straipsnis

               1.   Vadovaudamosi Reglamento (ES) 2016/1037 23 straipsnio 4 dalimi ir 24 straipsnio 5 dalimi valstybių narių muitinės imasi reikiamų veiksmų, kad būtų registruojami šio reglamento 1 straipsnyje nurodyti importuojami produktai.

               2.   Registracija baigiama po devynių mėnesių nuo šio reglamento įsigaliojimo dienos.

            3 straipsnis

               1.   Suinteresuotosios šalys privalo pranešti apie save Komisijai per 15 dienų nuo šio reglamento įsigaliojimo dienos.

               2.   Jei suinteresuotosios šalys nori, kad tyrimo metu būtų atsižvelgta į jų pastabas, jos privalo raštu pareikšti savo nuomonę ir pateikti klausimyno atsakymus, prašymus taikyti išimtis arba kitą informaciją per 37 dienas nuo šio reglamento paskelbimo Europos Sąjungos oficialiajame leidinyje dienos, jeigu nenurodyta kitaip.

               3.   Per tą patį 37 dienų terminą suinteresuotosios šalys taip pat gali prašyti, kad Komisija jas išklausytų. Prašymus išklausyti dėl tyrimo inicijavimo etapo privaloma pateikti per 15 dienų nuo šio reglamento įsigaliojimo dienos. Visi prašymai išklausyti turi būti pateikiami raštu, o juose nurodomos prašymo priežastys.

            4 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. gegužės 28 d.

                  Komisijos vardu

                  Pirmininkė

               Ursula VON DER LEYEN

            (1)  OL L 176, 2016 6 30, p. 55.

            (2)  2020 m. birželio 12 d. Komisijos įgyvendinimo reglamentas (ES) 2020/776, kuriuo tam tikroms importuojamoms Kinijos Liaudies Respublikos ir Egipto kilmės austoms ir (arba) siūtoms stiklo pluošto medžiagoms nustatomi galutiniai kompensaciniai muitai ir iš dalies keičiamas Komisijos įgyvendinimo reglamentas (ES) 2020/492, kuriuo tam tikroms importuojamoms Kinijos Liaudies Respublikos ir Egipto kilmės austoms ir (arba) siūtoms stiklo pluošto medžiagoms nustatomi galutiniai antidempingo muitai, OL L 189, 2020 6 15, p. 1.

            (3)  2020 m. balandžio 1 d. Komisijos įgyvendinimo reglamentas (ES) 2020/492, kuriuo tam tikroms importuojamoms Kinijos Liaudies Respublikos ir Egipto kilmės austoms ir (arba) siūtoms stiklo pluošto medžiagoms nustatomi galutiniai antidempingo muitai (OL L 108, 2020 4 6, p. 1).

            (4)  Neskelbtinas dokumentas yra dokumentas, laikomas konfidencialiu pagal pagrindinio reglamento 29 straipsnį ir PPO sutarties dėl subsidijų ir kompensacinių priemonių (SKP sutarties) 12 straipsnį. Toks dokumentas taip pat saugomas pagal Europos Parlamento ir Tarybos reglamento (EB) Nr. 1049/2001 (OL L 145, 2001 5 31, p. 43) 4 straipsnį.

            (5)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB, OL L 295, 2018 11 21, p. 39.


title: Komisijos įgyvendinimo reglamentas (ES) 2021/865 2021 m. gegužės 28 d. kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas („Rooibos“ / „Red Bush“ (SKVN))

text:
2021 5 31

                  LT

                  Europos Sąjungos oficialusis leidinys

                  L 190/88

         KOMISIJOS ĮGYVENDINIMO REGLAMENTAS (ES) 2021/865
         2021 m. gegužės 28 d.
         kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas („Rooibos“ / „Red Bush“ (SKVN))
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų (1) 52 straipsnio 3 dalies a punktą,
         kadangi:

                     (1)

                     pagal Reglamento (ES) Nr. 1151/2012 50 straipsnio 2 dalies a punktą Pietų Afrikos paraiška įregistruoti pavadinimą „Rooibos“ / „Red Bush“ kaip saugomą kilmės vietos nuorodą (SKVN) buvo paskelbta Europos Sąjungos oficialiajame leidinyje (2);

                     (2)

                     2020 m. rugsėjo 7 d. Komisija gavo Jungtinės Karalystės pranešimą apie prieštaravimą ir susijusį pagrįstą prieštaravimo pareiškimą. 2020 m. rugsėjo 16 d. Komisija perdavė Jungtinės Karalystės pranešimą apie prieštaravimą ir susijusį pagrįstą prieštaravimo pareiškimą Pietų Afrikai;

                     (3)

                     Komisija išnagrinėjo Jungtinės Karalystės pateiktą prieštaravimo pareiškimą ir nustatė, kad jis yra priimtinas. Prieštaravimo pareiškime teigiama, kad pavadinimo „Rooibos“ / „Red Bush“ registracija neatitinka Reglamento (ES) Nr. 1151/2012 5 straipsnyje ir 7 straipsnio 1 dalyje nustatytų sąlygų, nes siūlomas produkto ir žaliavų aprašymas yra nenuoseklus. Prieštaravimo pareiškime taip pat teigiama, kad siūlomos „Rooibos“ / „Red Bush“ ženklinimo taisyklės nėra pakankamai konkrečios ir prieštarauja Europos Parlamento ir Tarybos reglamente (ES) Nr. 1169/2011 (3) nustatytoms sąlygoms;

                     (4)

                     2020 m. rugsėjo 22 d. raštu Komisija paragino suinteresuotąsias šalis pradėti atitinkamas konsultacijas, kad, laikydamosi savo vidaus tvarkos, jos pasiektų susitarimą;

                     (5)

                     Pietų Afrika ir Jungtinė Karalystė pasiekė susitarimą, apie kurį Pietų Afrika per nustatytą terminą pranešė Komisijai 2020 m. lapkričio 11 d.;

                     (6)

                     Pietų Afrika ir Jungtinė Karalystė padarė išvadą, kad pavadinimo „Rooibos“ / „Red Bush“ (SKVN) apsauga turėtų būti suteikta su tam tikrais bendrojo dokumento pakeitimais, įskaitant nuoseklią nuorodą visame dokumente į dešimt kvapiųjų medžiagų, nuorodų į aspalatiną ir notofaginą išplėtimą siekiant nurodyti, kad šios medžiagos bus kontroliuojamos pagal Pietų Afrikos GN apsaugą kilmės vietoje, taip pat patikslintas produkto ženklinimo taisykles;

                     (7)

                     tai atitinka Reglamento (ES) Nr. 1151/2012 ir kitų ES teisės aktų nuostatas, todėl į Pietų Afrikos ir Jungtinės Karalystės sudaryto susitarimo turinį turėtų būti atsižvelgta;

                     (8)

                     2020 m. rugsėjo 7 d. Komisija gavo pranešimą apie prieštaravimą ir susijusį pagrįstą prieštaravimo pareiškimą iš Šveicarijos arbatos, prieskonių ir susijusių produktų asociacijos (IGTG);

                     (9)

                     Komisija išnagrinėjo IGTG pateiktą prieštaravimą ir nusprendė, kad jis nepriimtinas, nes nė vienas iš Reglamento (ES) Nr. 1151/2012 10 straipsnio 1 dalyje nurodytų pagrindų nebuvo pagrįstas IGTG pateiktame pagrįstame pareiškime. 2020 m. gruodžio 4 d. raštu Komisija informavo IGTG, kad ji neteiks IGTG kvietimo pradėti atitinkamas konsultacijas su Pietų Afrika. 2020 m. gruodžio 8 d. raštu, skirtu Komisijai, IGTG atsiėmė savo prieštaravimą dėl pavadinimo „Rooibos“ / „Red Bush“ (SKVN) įregistravimo;

                     (10)

                     todėl kilmės vietos nuoroda „Rooibos“ / „Red Bush“ (SKVN) turėtų būti įregistruota. Informavimo tikslais turėtų būti paskelbta suvestinė bendrojo dokumento redakcija,

               PRIĖMĖ ŠĮ REGLAMENTĄ:

            1 straipsnis
            Įregistruojamas pavadinimas „Rooibos“ / „Red Bush“ (SKVN).
            Pirmoje pastraipoje nurodytas pavadinimas – tai produkto, priklausančio 1.8 klasei „Kiti Sutarties I priede išvardyti produktai (prieskoniai ir kt.)“, pavadinimas. Suvestinė bendrojo dokumento redakcija pateikiama šio reglamento priede.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. gegužės 28 d.

                  Komisijos vardu

                  Pirmininkė

               Ursula VON DER LEYEN

            (1)  OL L 343, 2012 12 14, p. 1.

            (2)  OL C 190, 2020 6 8, p. 46.

            (3)  2011 m. spalio 25 d. Europos Parlamento ir Tarybos reglamentas (ES) Nr. 1169/2011 dėl informacijos apie maistą teikimo vartotojams, kuriuo iš dalies keičiami Europos Parlamento ir Tarybos reglamentai (EB) Nr. 1924/2006 ir (EB) Nr. 1925/2006 bei kuriuo panaikinami Komisijos direktyva 87/250/EEB, Tarybos direktyva 90/496/EEB, Komisijos direktyva 1999/10/EB, Europos Parlamento ir Tarybos direktyva 2000/13/EB, Komisijos direktyvos 2002/67/EB ir 2008/5/EB bei Komisijos reglamentas (EB) Nr. 608/2004 (OL L 304, 2011 11 22, p. 18).

            PRIEDAS

               „ROOIBOS“ / „RED BUSH“

               ES Nr. PDO-ZA-2427 – 2018 8 21

               SKVN (X) SGN ( )

            1.   [SKVN arba SGN] pavadinimas (-ai)

            „Rooibos“ / „Red Bush“
            2.   Valstybė narė arba trečioji šalis

            Pietų Afrika
            3.   Žemės ūkio produkto arba maisto produkto aprašymas

            3.1.   Produkto rūšis [nurodyta XI priede]

            1.8 klasė. Kiti Sutarties I priede išvardyti produktai (prieskoniai ir kt.)
            3.2.   Produkto, kurio pavadinimas nurodytas 1 punkte, aprašymas

            Pavadinimu „Rooibos“ / „Red Bush“ gali būti vadinami tik 100 proc. grynumo džiovinti augalo „Rooibos“ / „Red Bush“ lapai ir stiebeliai. Šis augalas išvestas iš Aspalathus linearis rūšies ir yra auginamas kaip kultūrinis augalas arba renkamas natūraliose augavietėse, nustatytoje geografinėje vietovėje, kaip aprašyta šioje paraiškoje.
            Žolelės „Rooibos“ / „Red Bush“ pateikiamos dvejopai: a) oksiduotos ir b) žalių (neoksiduotų) džiovintų Aspalathus linearis lapelių ir stiebelių forma.

                        (a)

                        Jei augalo Aspalathus linearis džiovinti lapeliai ir stiebeliai būna oksiduoti, „Rooibos“ / „Red Bush“ būna savitos spalvos – nuo šviesiai rudos, geltonos iki skaisčios plytų raudonumo spalvos. Taip pat gali pasitaikyti į visą produktą įsimaišiusių šviesesnių šapelių (džiovintų stiebelių gabaliukų). „Rooibos“ / „Red Bush“ drėgmės lygis – mažesnis kaip 10 proc.

                        (b)

                        Žalios (neoksiduotos) žolelės „Rooibos“ / „Red Bush“ yra neoksiduoti džiovinti augalo Aspalathus linearis lapeliai ir stiebeliai. Žalios (neoksiduotos) žolelės „Rooibos“ / „Red Bush“ neturi jokių skrudinimo ar oksidavimo požymių. Žalių (neoksiduotų) žolelių „Rooibos“ / „Red Bush“ lapeliai yra vyraujančios šviesiai žalios spalvos, taip pat jose yra plonų rausvai rudos spalvos stiebelių ir baltų sumedėjusių gabaliukų. Žalių (neoksiduotų) žolelių „Rooibos“ / „Red Bush“ drėgmės lygis yra mažesnis kaip 5 proc.

                  „Rooibos“ / „Red Bush“ aromatas ir skonis apibrėžiami kvalifikuotam bandytojui atliekant žmogaus pojūčiais grindžiamą bandymą. Įvairių „Rooibos“ / „Red Bush“ partijų aromatas ir skonis gali skirtis, tačiau, atlikus didelio mėginių rinkinio analizę, patvirtinta, kad žolelėse „Rooibos“ / „Red Bush“ turi būti juntami toliau išvardyti skirtingo stiprumo aromatai.

                        Aromatas

                        Saldus

                        Medaus

                        Karamelės

                        Vaisių

                        Citrusinių vaisių

                        Uogų

                        Abrikosų džemo

                        Medžio

                        Krūmokšnių / kotelių

                        Dūmų / degėsių

                        Gėlių

                        Vietos augalų

                        Kvepalų

                        Prieskonių

                        Cinamono

                        Skonis ir pojūtis burnoje

                        Baziniai skoniai

                        Saldus

                        Kartus

                        Rūgštus

                        Pojūtis burnoje

                        Švelnus ir tolygus

                        Gaižus

                  3.3.   Pašarai (taikoma tik gyvūniniams produktams) ir žaliavos (taikoma tik perdirbtiems produktams)

            Vienintelė „Rooibos“ / „Red Bush“ žaliava – šviežiai nuskinti augalo Aspalathus linearis lapeliai ir stiebeliai.
            Juose būna 0,02–1,16 proc. aspalatino ir iki 0,4 proc. notofagino. Aspalatinas ir notofaginas bus kontroliuojami kilmės vietoje pagal Pietų Afrikos GN apsaugą.
            3.4.   Specialūs gamybos veiksmai, atliktini nustatytoje geografinėje vietovėje

            Gaminant „Rooibos“ / „Red Bush“ nustatytoje geografinėje vietovėje turi būti atliekami šie veiksmai:

                        (a)

                        augalo Aspalathus linearis sėklas renka vietos sėklų rinkėjai, dažnai – iš skruzdėlynų. Tuomet sėklų rinkėjai sėklas tiekia ūkininkams. Ši šimtmečio senumo tradicija tebetaikoma šiandien ir yra esminė šiuolaikinio siauralapių raisteglių auginimo dalis;

                        (b)

                        šis augalas auginamas komerciniais tikslais arba auga natūraliose augavietėse;

                        (c)

                        derlius renkamas iš dirbamų laukų (naudojant mechanines priemones arba rankomis) arba iš natūralių augaviečių (tik rankomis);

                        (d)

                        surinkta žaliava perdirbama ir džiovinama arbatos gaminimo vietoje. Arbatos gaminimo vieta gali būti ūkyje arba už jo ribų, tačiau būtinai nustatytoje vietovėje.

                  3.5.   Specialios produkto, kurio pavadinimas nurodytas, pjaustymo, trynimo, pakavimo ir kt. taisyklės

            —
            3.6.   Specialios produkto registruotu pavadinimu ženklinimo taisyklės

            Žolelės „Rooibos“ / „Red Bush“ gali būti maišomos į arbatas, užpilus ir kitus produktus, skirtus vartoti žmonėms ir ne tik. Tokių produktų ženklinimas turi atitikti taisykles, produktų ženklinimui taikomas toje teritorijoje, kurioje tas produktas parduodamas.
            4.   Glaustas geografinės vietovės apibūdinimas

            „Rooibos“ / „Red Bush“ gamybos, džiovinimo ir oksidavimo geografinė vietovė apima:

                        (a)

                        Vakarų Kyšulio provincijoje esančias Bergrifyro, Brede Valio, Kap Aguljaso, Sederbergo, Keiptauno miesto, Drakensteino, Langebergo, Macikamos, Overstrando, Saldanja Bėjaus, Stelenboso, Svartlando, Svelendamo, Tevatersklofo ir Vicenbergo savivaldybes.

                        (b)

                        Šiaurės Kyšulio provincijoje esančią Hantamo savivaldybę.

                  5.   Ryšys su geografine vietove

               Geografinė vietovė

            „Rooibos“ / „Red Bush“ skonis ir išskirtinė sudėtis yra tiesiogiai susiję su vietovės, kurioje augalai auginami, klimato sąlygomis. Po šaltų, drėgnų žiemų šis augalas pradeda augti pavasarį ir vasaros pradžioje, o vėliau, orui kaistant ir sausėjant, jis bręsta ir kaupia polifenolį. Tai reiškia, kad, jei augalas Aspalathus linearis būtų auginamas bet kokiomis kitomis klimato sąlygomis, jo savybės dėl sukaupto mažesnio polifenolio kiekio būtų kitokios nei „Rooibos“ / „Red Bush“. Norint suprasti šį priežastinį ryšį, svarbu suvokti, kaip augalas Aspalathus linearis prisitaikė prie išskirtinių šios vietovės klimato sąlygų, dirvožemio ir geografinės padėties.
            Geografinė vietovė, kurioje natūraliai auga „Rooibos“ / „Red Bush“, garsėja karštomis, sausomis vasaromis ir šaltomis, drėgnomis žiemomis. 2015 m. spalio 27 d. Fredendale užregistruota 48,3 oC temperatūra – aukščiausia kada nors pasaulyje užregistruota spalio mėn. temperatūra. Šioje vietovėje per metus iškrenta 380–635 mm kritulių; daugiausia jų iškrenta žiemos mėnesiais, kartais liūčių pasitaiko vasaros pradžioje ir vėlyvą rudenį. Ilgais, karštais vasaros mėnesiais būna labai sausa. Šios vietovės dirvožemis susiformavo iš Stalo kalno smiltainio komplekso ir turi mažai maisto medžiagų, yra prastas, smėlingas, o jo pH – 4,5–5,5. Stalo kalno smiltainį daugiausia sudaro kvarcinis smiltainis, susidaręs prieš 400–510 mln. metų. Tai kiečiausias ir erozijai atspariausiais Kapo Kyšulio kalnų masyvo sluoksnis.
            Kad prisitaikytų prie šio nepalankaus klimato, augalas „Rooibos“ / „Red Bush“ įgavo ypatingų savybių (pvz., lapų forma, paviršius ir pan.). Be iškart po dirvožemio paviršiumi išplitusio šoninių šaknų tinklo, kuris gali išnaudoti net menkus kritulius, augalas turi ilgą liemeninę šaknį, kuri įsiskverbia net į dviejų metrų gylį ir padeda augalui karštomis vasaromis rasti drėgmės šaltinį ir pasiekti vandenį. Turėdamas šonines šaknis augalas gali geriau įsisavinti fosforą iš vieno mažiausiai pasaulyje fosforo turinčių dirvožemių.
            Viena didžiausių augalo „Rooibos“ / „Red Bush“ prisitaikymo prie šio atšiauraus klimato paslapčių yra jo simbiotinis ryšys su jo šaknyse azotą fiksuojančiomis bakterijomis. Kaip ir bet kurio kito ankštinio augalo atveju, ant Aspalathus linearis šaknų esančios bakterijos proceso, vadinamo azoto fiksacija, metu paverčia azoto dioksidą biologiškai naudingu amoniaku. Augalas sugeria azotą ir gauna jo teikiamą naudą, mainais aprūpindamas bakterijas maistu. Šis procesas būdingas ankštiniams augalams, tačiau Aspalathus linearis atvejis ypatingas tuo, kad vietinės bakterijos bradyrhizobia natūraliai toleruoja rūgštingumą ir augalas gali šiek tiek pakeisti savo rizosferos pH, kad paskatintų simbiotinį įsitvirtinimą ir šiame nederlingame, rūgščiame dirvožemyje augančių augalų aprūpinimą maisto medžiagomis. Literatūroje nurodoma, kad labai nedaugelis simbiotinių ryšių atlaiko tokius dirvožemio rūgštingumo ir mažo maisto medžiagų kiekio kraštutinumus ir kartu fiksuoja didelį azoto kiekį, kaip yra augalo Aspalathus linearis atveju.
            „Rooibos“ / „Red Bush“ augintojai naudojasi karštomis ir sausomis vasaromis, kad natūraliai išdžiovintų nuimtą derlių. Kiekvienais metais žolelės „Rooibos“ / „Red Bush“ renkamos karštą vasarą ir iš karto surinkus džiovinamos saulėje. Kaitri saulė ir lietaus trūkumas sudaro sąlygas žolelėms „Rooibos“ / „Red Bush“ džiūti natūraliai, o kol jos džiūsta, galima optimaliai kontroliuoti oksidavimosi procesą.

               Žmogaus veikla

            Nors Kapo Kyšulio floristinė karalystė (su išskirtine vietos augmenija) yra mažiausia iš šešių pasaulio floristinių karalysčių, ji yra įvairiausia ir viena išskirtiniausių pasaulyje dėl savo endeminių augalų rūšių įvairovės, tankumo ir skaičiaus. Vis dėlto Aspalathus linearis yra vienas iš nedaugelio augalų, iš laukinio sėkmingai tapęs kultūriniu augalu, ir vienas iš palyginti nedaugelio iki šiol ekonomiškai svarbių tenykščių augalų. Ir visa tai – žmogaus veiklos rezultatas.
            Beveik prieš 250 metų Švedijos gamtininkas Carlas Thunbergas pasakojo, kad 1772 m. savo kelionių po Afriką metu jis susipažino su vietos gyventojais ir pastebėjo, kad jie vartoja iš „Rooibos“ / „Red Bush“ pagamintą gėrimą. „Rooibos“ / „Red Bush“ lapeliai ir stiebeliai buvo renkami kalnuose, ryšeliais dedami į storo audeklo maišus, kurie stačiais šlaitais asilų buvo nešami žemyn. Tuo metu buvo sukurti pagrindiniai „Rooibos“ / „Red Bush“ perdirbimo metodai, kurie vis dar naudojami ir šiandien (pirmiausia „Rooibos“ / „Red Bush“ lapeliai ir stiebeliai supjaustomi ir sutrinami, tuomet iš krūvelėmis supiltų arbatžolių išgaunama drėgmė arba jos oksiduojasi ir galiausiai yra paskleidžiamos, kad išdžiūtų saulėje).
            Apie 1930 m. Klanviljamo gydytojas ir gamtos mylėtojas P. Le Fras Nortieris susidomėjo „laukinių krūmokšnių arbata“ ir pradėjo eksperimentuoti su žolelėmis „Rooibos“ / „Red Bush“. Rasti „Rooibos“ / „Red Bush“ sėklų buvo sunku (nes jos yra labai mažos), todėl P. Le Fras Nortieris paprašė vietos gyventojų (kai kurie iš jų buvo jo pacientai) paieškoti sėklų smėlingoje dirvoje ir šiek tiek sėklų jam pririnkti. Viena koikojų moteris atnešė jam degtukų dėžutę, pilną sėklų, o vėliau P. Le Fras Nortieris išsiaiškino jos paslaptį. Moteris stebėdavo skruzdėles, tempiančias „Rooibos“ / „Red Bush“ sėklas į savo skruzdėlynus. Tuomet ji prakasdavo skruzdėlyną, pasirinkdavo sėklų ir visuomet palikdavo šiek tiek jų skruzdėlėms, kad jos galėtų išgyventi. Kai kurie sėklų rinkėjai vis dar taiko tokį sėklų rinkimo būdą.
            P. Le Fras Nortieris, ieškodamas būdų, kaip gauti daugiau sėklų, išsiaiškino, kad sėklos sudygsta tik tada, jei prieš tai yra išlukštenamos, – taip imituojant kalnų gaisrų sukeliamą poveikį. P. Le Fras Nortieris pirmuosius augalus išaugino netoli Klanviljamo esančioje Klein Klipheiso vietovėje. Jis išsiaiškino, kad sėklos turėtų būti sėjamos sausio mėn. ir kad geriausias metas persodinti mažyčius sodinukus yra vos praėjus didžiosioms liūtims, kai vis dar tikimasi lietaus. Be to, P. Le Fras Nortieris įkvėpė ir paskatino vietos ūkininkus pradėti auginti „Rooibos“ / „Red Bush“ kaip kultūrinį augalą.
            Šie sėklų rinkimo ir lukštenimo metodai tebetaikomi ir šiandien, o augalas Aspalathus linearis auginamas sausoje žemėje, nes yra prisitaikęs prie sausų, karštų vasarų. Šios aplinkos sąlygos turi įtakos cheminei „Rooibos“ / „Red Bush“ sudėčiai, visų pirma galutiniame produkte esančių polifenolių kiekiui ir tipui. „Rooibos“ / „Red Bush“ augintojai pritaikė savo žemės tvarkymo ir dirbimo metodus prie nepalankių regiono sąlygų. Pavyzdžiui, siekiant paruošti plotus žemės dirbimui, negalima naudoti ugnies, nes ji sunaikina organines dirvožemio medžiagas. Be to, antsėliai atlieka svarbų vaidmenį įvairiais žemės dirbimo etapais, o minimalus arba tausus žemės dirbimas yra įprasta praktika.
            Derlius renkamas sausais vasaros mėnesiais – nuo lapkričio iki gegužės mėn. – ir ant augalo turi būti paliekama 20 proc. augalinės medžiagos. Vos nurinktas derlius turi pasiekti arbatos gaminimo vietą per 72 valandas nuo surinkimo. Koteliams ir lapeliams smulkinti (kad jie būtų 1–10 mm ilgio) naudojama mechaninė pjaustyklė. Gaminant oksiduotas žoleles „Rooibos“ / „Red Bush“, šviežiai nuimtas derlius arbatos gaminimo vietoje pailgomis krūvelėmis paskleidžiamas saulės atokaitoje ant betoninio ar akmeninio paviršiaus. Žolelių eilutės sudrėkinamos, lapeliai sutrinami ir eilutėmis supiltos žolelės reguliariai vartomos, kol išgaunama reikiama konsistencija. Tuomet arbatžolės plonu sluoksniu paskleidžiamos arbatos gaminimo vietoje, kad išdžiūtų. Gaminant neoksiduotas (žalias) žoleles „Rooibos“ / „Red Bush“, lapeliai ir stiebeliai susmulkinami 1–10 mm ilgio gabalėliais ir iš karto plonu sluoksniu paskleidžiami arbatos gaminimo vietoje.
            Arbatos gaminimo vietoje vykstantis procesas dažnai apibūdinamas kaip meno forma ir yra vienas svarbiausių „Rooibos“ / „Red Bush“ gaminimo proceso etapų, kuriam reikalingos konkrečios praktinės žinios ir patirtis. Arbatos gamintojas atidžiai stebi arbatžolių spalvą, tekstūrą ir drėgnumą, kol išgaunamas norimas glitumas. Įprastas metodas – paimti saują drėgnų, sutrintų arbatžolių ir suspausti jas kumštyje. Jei drėgmės lygis geras, pro tarpupirščius bėgs nedidelė sulčių srovelė.
            Vertintojai „Rooibos“ / „Red Bush“ kokybę vertina atsižvelgdami į keletą veiksnių, pvz., sausų ir užplikytų lapelių spalvą, intensyvumą, užplikytos arbatos spalvą ir skaidrumą, taip pat aromatą ir skonį. Skoniui ir aromatui vertinti pasitelkiamos kvalifikuotos degustatorių komisijos. Buvo sukurt juslinių savybių paletė – vertinga priemonė, palengvinanti „Rooibos“ / „Red Bush“ augintojų, perdirbėjų, vertintojų, prekybininkų, skonio namų, importuotojų ir vartotojų bendravimą. Siekiant padėti aiškinti deskriptorių reikšmę, taip pat buvo sudarytas preliminarus kai kurių deskriptorių juslinių verčių žodynėlis.

               Produkto ypatumai

            Išskirtinės juslinės „Rooibos“ / „Red Bush“ savybės (arba aromatas ir pojūtis burnoje) aprašytos pirmiau. Šie deskriptoriai grindžiami didelio mėginių rinkinio analize ir fiksuoja juslinį „Rooibos“ / „Red Bush“ paveikslą.
            Šias išskirtines „Rooibos“ / „Red Bush“ juslines savybes galima paaiškinti sudėtinga augalo Aspalathus linearis fenolių chemine sandara. Žolelėse „Rooibos“ / „Red Bush“ esančių flavonoidų sandara ypatinga tuo, kad joje yra aspalatino ir aspalalinino, taip pat retų notofagino ir enolfenilpiruvo rūgšties glikozido junginių. Atsižvelgiant į tai, kad visur daugelis flavonoidų randami augalų karalystėje, iki šiol aspalatino buvo aptinkama tik augale Aspalathus linearis ir suteikė jam išskirtinių juslinių savybių.
            Ankstesniame skirsnyje buvo nurodyta, kad džiovintų lapelių ir stiebelių „Rooibos“ / „Red Bush“ naudojimas arbatai ruošti pirmą kartą rašytiniuose šaltiniuose paminėtas beveik prieš 250 metų. Nuo tada dėl savo vaisinio, saldaus skonio ši mažai taninų turinti arbata be kofeino tapo Pietų Afrikos kultūros simboliu. 2005 m. atlikus apklausą nustatyta, kad „Rooibos“ / „Red Bush“ arbata yra vienas iš dešimties dažniausiai vartojamų maisto produktų neoficialiose Pietų Afrikos gyvenvietėse.

               Nuoroda į paskelbtą specifikaciją

            (šio reglamento 6 straipsnio 1 dalies antra pastraipa)
            —


title: Komisijos įgyvendinimo reglamentas (ES) 2021/875 2021 m. gegužės 25 d. kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas („Sõir“ (SGN))

text:
2021 6 1

                  LT

                  Europos Sąjungos oficialusis leidinys

                  L 192/2

         KOMISIJOS ĮGYVENDINIMO REGLAMENTAS (ES) 2021/875
         2021 m. gegužės 25 d.
         kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas („Sõir“ (SGN))
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
         kadangi:

                     (1)

                     remiantis Reglamento (ES) Nr. 1151/2012 50 straipsnio 2 dalies a punktu, Estijos paraiška įregistruoti pavadinimą „Sõir“ paskelbta Europos Sąjungos oficialiajame leidinyje (2);

                     (2)

                     prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl pavadinimas „Sõir“ turi būti įregistruotas,

               PRIĖMĖ ŠĮ REGLAMENTĄ:

            1 straipsnis
            Įregistruojamas pavadinimas „Sõir“ (SGN).
            Pirmoje pastraipoje nurodytas pavadinimas – tai produkto, priklausančio Komisijos įgyvendinimo reglamento (ES) Nr. 668/2014 (3) XI priede nurodytai 1.4 klasei „Kiti gyvūniniai produktai“, pavadinimas.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. gegužės 25 d.

                  Komisijos vardu

                  Pirmininkės pavedimu

               Janusz WOJCIECHOWSKI

                  Komisijos narys

            (1)  OL L 343, 2012 12 14, p. 1.

            (2)  OL C 46, 2021 2 9, p. 10.

            (3)  2014 m. birželio 13 d. Komisijos įgyvendinimo reglamentas (ES) Nr. 668/2014, kuriuo nustatomos Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų taikymo taisyklės (OL L 179, 2014 6 19, p. 36).


title: Komisijos įgyvendinimo reglamentas (ES) 2021/876 2021 m. gegužės 31 d. kuriuo nustatomos Reglamento (EB) Nr. 1907/2006 taikymo taisyklės, susijusios su paraiškomis autorizacijai gauti ir peržiūros ataskaitomis dėl cheminių medžiagų naudojimo seno modelio atsarginėms dalims gaminti ir nebegaminamiems gaminiams arba sudėtiniams gaminiams taisyti, ir kuriuo iš dalies keičiamas Reglamentas (EB) Nr. 340/2008 (Tekstas svarbus EEE)

text:
2021 6 1

                  LT

                  Europos Sąjungos oficialusis leidinys

                  L 192/3

         KOMISIJOS ĮGYVENDINIMO REGLAMENTAS (ES) 2021/876
         2021 m. gegužės 31 d.
         kuriuo nustatomos Reglamento (EB) Nr. 1907/2006 taikymo taisyklės, susijusios su paraiškomis autorizacijai gauti ir peržiūros ataskaitomis dėl cheminių medžiagų naudojimo seno modelio atsarginėms dalims gaminti ir nebegaminamiems gaminiams arba sudėtiniams gaminiams taisyti, ir kuriuo iš dalies keičiamas Reglamentas (EB) Nr. 340/2008
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. gruodžio 18 d. Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantį Europos cheminių medžiagų agentūrą, iš dalies keičiantį Direktyvą 1999/45/EB bei panaikinantį Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (1), ypač į jo 74 straipsnio 1 dalį ir 132 straipsnį,
         kadangi:

                     (1)

                     Reglamento (EB) Nr. 1907/2006 56 straipsnio 1 dalyje nustatytas autorizacijos reikalavimas, taikomas labai didelį susirūpinimą keliančių cheminių medžiagų, įtrauktų į to reglamento XIV priedo sąrašą, pateikimui rinkai ir naudojimui. Šio reikalavimo laikymasis tam tikrais atvejais yra didelė administracinė našta įmonėms. 2014 m. birželio 18 d. Komunikate „Reglamentavimo kokybės ir rezultatų programa (REFIT). Dabartinė padėtis ir perspektyva“ (2) Komisija paskelbė, kad ketina kai kuriais konkrečiais atvejais autorizacijos procesą supaprastinti. Vienas iš 2018 m. kovo 5 d. Komisijos komunikate „Komisijos bendroji ataskaita dėl REACH reglamento įgyvendinimo ir tam tikrų elementų peržiūra“ (3) nurodytų veiksmų yra supaprastinti paraiškas dėl tolesnio labai didelį susirūpinimą keliančių cheminių medžiagų naudojimo seno modelio atsarginėms dalims gaminti;

                     (2)

                     2015 m. gruodžio 2 d. Komisijos komunikate „Uždaro ciklo kūrimas. ES žiedinės ekonomikos veiksmų planas“ (4) nurodoma, kad gaminių naudojimo trukmės pratęsimas juos taisant padeda išvengti švaistymo. 2016 m. birželio 20 d. Tarybos išvadose dėl to veiksmų plano (5) Komisijos prašoma išnagrinėti, kokių iniciatyvų galima imtis Sąjungos lygmeniu, siekiant pratęsti gaminių naudojimo trukmę, visų pirma skatinant galimybę įsigyti atsarginių dalių;

                     (3)

                     siekiant išvengti priešlaikinio gaminių arba sudėtinių gaminių (6), kurie nebegaminami po Reglamento (EB) Nr. 1907/2006 XIV priede nurodytų saulėlydžio terminų, nusidėvėjimo, atsarginės dalys, taip pat medžiagos ir mišiniai, būtini tokiems gaminiams ar sudėtiniams gaminiams taisyti, turi būti toliau tiekiami rinkai ir naudojami. Jeigu tokiems gaminiams arba sudėtiniams gaminiams gaminti buvo naudojama į Reglamento (EB) Nr. 1907/2006 XIV priedo sąrašą įtraukta cheminė medžiaga ir jeigu pasibaigus saulėlydžio terminui atsarginė dalis negali būti pagaminta arba gaminys negali būti pataisomas nenaudojant tos cheminės medžiagos, turėtų būti patikslinti tokiam naudojimui skirti paraiškos autorizacijai gauti ir autorizacijos peržiūros ataskaitos turinio reikalavimai, siekiant supaprastinti tokias paraiškas autorizacijai gauti;

                     (4)

                     kalbant apie alternatyvų analizę, nurodytą Reglamento (EB) Nr. 1907/2006 62 straipsnio 4 dalies e punkte, pateiktas pagrindimas, kuriuo įrodoma, kad gaminys arba sudėtinis gaminys nebegaminamas pasibaigus saulėlydžio terminui, kad jis negali veikti kaip numatyta be atsarginės dalies ir kad tokios atsarginės dalies negalima pagaminti be cheminės medžiagos arba kad gaminį arba sudėtinį gaminį galima sutaisyti tik naudojant cheminę medžiagą, turėtų būti laikomas pakankamu, kad būtų galima padaryti išvadą, jog tinkamų alternatyvų nėra. Kadangi cheminės medžiagos naudojimas gaminant tokias atsargines dalis arba taisant tokius gaminius ar sudėtinius gaminius palaipsniui mažės, nes jos paskirtis – nebegaminamas produktas, o galimų alternatyvų tokiems naudojimo būdams pakeitimo sąnaudos, susijusios su moksliniais tyrimais ir plėtra, bandymais, kvalifikavimu ir industrializavimu, greičiausiai bus didelės, atsižvelgiant į numatomą mažėjimo tendenciją, tokia nuostata laikoma pagrįsta;

                     (5)

                     atitinkamai pagrindimas, kuriuo įrodoma, kad gaminys arba sudėtinis gaminys nebegaminamas pasibaigus saulėlydžio terminui, kad jis negali veikti kaip numatyta be atsarginės dalies ir kad tokios atsarginės dalies negalima pagaminti be cheminės medžiagos arba kad gaminį arba sudėtinį gaminį galima sutaisyti tik naudojant cheminę medžiagą, turėtų būti laikomas pakankamu, kad būtų įrodyta socialinė ir ekonominė šios cheminės medžiagos naudojimo nauda atliekant socialinę ir ekonominę analizę, nurodytą Reglamento (EB) Nr. 1907/2006 62 straipsnio 5 dalies a punkte. Dėl to, kad nėra atsarginių dalių arba nebegaminamų gaminių arba sudėtinių gaminių neįmanoma sutaisyti be šios cheminės medžiagos, šie gaminiai arba sudėtiniai gaminiai per anksti nusidėvėtų iki jų naudojimo visą naudojimo trukmę pabaigos, taigi jie būtų anksčiau laiko išmesti, o tai gali lemti dideles išlaidas ūkio subjektams, vartotojams ar visuomenei. Be to, numatoma, kad tokioms atsarginėms dalims šios medžiagos bus naudojama rečiau ir mažiau, o dėl to sumažės poveikis žmonių sveikatai ir aplinkai, susijęs su naudojamos medžiagos poveikiu ar išsiskyrimu. Todėl tikslinga, kad Reglamento (EB) Nr. 1907/2006 62 straipsnio 5 dalies a punkte nurodytos socialinės ir ekonominės analizės turinį pareiškėjas pateiktų glaustai. Tai nedaro poveikio svarstymams, susijusiems su medžiagos naudojimo keliama rizika žmonių sveikatai ar aplinkai, ir būtinybei pareiškėjui įrodyti, kad socialinė ir ekonominė nauda nusveria tą riziką;

                     (6)

                     patikslinus paraiškos autorizacijai gauti dėl cheminės medžiagos naudojimo nebegaminamiems gaminiams ir sudėtiniams gaminiams taisyti naudojamoms atsarginėms dalims gaminti turinį, turėtų sumažėti Europos cheminių medžiagų agentūros (toliau – Agentūra) darbo krūvis vertinant paraiškas autorizacijai gauti tais konkrečiais atvejais. Mokesčiai, imami už tokias paraiškas, turėtų būti proporcingi numatomam Agentūros darbo krūviui tokiais atvejais, todėl jie turėtų būti atitinkamai sumažinti, palyginti su mokesčiu, imamu už paraiškas dėl kitų naudojimo būdų. Dėl tų pačių priežasčių mokesčiai, taikomi dėl tų naudojimo būdų išduotų autorizacijų peržiūrai, turėtų būti sumažinti tokia pačia dalimi;

                     (7)

                     todėl Komisijos reglamentas (EB) Nr. 340/2008 (7) turėtų būti atitinkamai iš dalies pakeistas;

                     (8)

                     šiame reglamente nustatytos priemonės atitinka pagal Reglamento (EB) Nr. 1907/2006 133 straipsnį įsteigto komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Šiuo reglamentu įgyvendinama Reglamento (EB) Nr. 1907/2006 61 straipsnio 1 dalis, 62 straipsnio 4 dalies e punktas ir 62 straipsnio 5 dalies a punktas, kiek tai susiję su paraiškomis autorizacijai gauti ir peržiūros ataskaitomis dėl bet kurios iš toliau nurodytų į to reglamento XIV priedo sąrašą įtrauktų cheminių medžiagų (atskirų ar mišinių sudėtyje) naudojimo būdų:

                        a)

                        gaminiams arba sudėtiniams gaminiams, kurių gamyba nutraukta arba bus nutraukta iki XIV priede nurodyto tos cheminės medžiagos saulėlydžio termino, taisyti naudojamoms atsarginėms dalims kaip gaminiams arba sudėtiniams gaminiams gaminti, jei ta cheminė medžiaga buvo naudojama tokiems gaminiams arba sudėtiniams gaminiams gaminti ir jie negali veikti kaip numatyta be tos atsarginės dalies, o atsarginė dalis negali būti pagaminta be tos cheminės medžiagos (toliau – seno modelio atsarginių dalių gamyba);

                        b)

                        gaminiams arba sudėtiniams gaminiams, kurių gamyba nutraukta arba bus nutraukta iki XIV priede nurodyto tos cheminės medžiagos saulėlydžio termino, taisyti, jei ta cheminė medžiaga buvo naudojama tokiems gaminiams arba sudėtiniams gaminiams gaminti ir juos galima sutaisyti tik naudojant tą cheminę medžiagą (toliau – nebegaminamų gaminių arba sudėtinių gaminių taisymas).

            2 straipsnis

               1.   Paraiška autorizacijai gauti pagal Reglamento (EB) Nr. 1907/2006 62 straipsnį dėl cheminės medžiagos naudojimo seno modelio atsarginėms dalims gaminti arba nebegaminamiems gaminiams arba sudėtiniams gaminiams taisyti laikoma atitinkančia to reglamento 62 straipsnio 4 dalies e punktą, jei joje pateikiama:

                           a)

                           cheminės medžiagos funkcijos aprašymas ir analizė ir

                           b)

                           pagrindimas, kuriuo įrodoma, kad įvykdytos atitinkamai šio reglamento 1 straipsnio a arba b punkte nustatytos sąlygos.

               2.   Paraiška autorizacijai gauti pagal Reglamento (EB) Nr. 1907/2006 62 straipsnį dėl cheminės medžiagos naudojimo seno modelio atsarginėms dalims gaminti arba nebegaminamiems gaminiams ar sudėtiniams gaminiams taisyti laikoma atitinkančia to reglamento 62 straipsnio 5 dalies a punktą, jei joje pateikiama:

                           a)

                           glaustas poveikio žmonių sveikatai arba aplinkai aprašymas pagal cheminės saugos ataskaitoje pateiktą informaciją;

                           b)

                           glaustas naudojimo, dėl kurio pateikta paraiška, socialinės ir ekonominės naudos aprašymas, įskaitant pagrindimą, kuriuo įrodoma, kad įvykdytos atitinkamai šio reglamento 1 straipsnio a arba b punktuose nustatytos sąlygos;

                           c)

                           išvada, pagrįsta cheminės medžiagos, dėl kurios pateikta paraiška, naudojimo keliamos rizikos ir naudos palyginimu, kaip aprašyta šios dalies a ir b punktuose.

               3.   Jeigu paraiška autorizacijai gauti pateikiama dėl cheminės medžiagos naudojimo seno modelio atsarginėms dalims gaminti arba nebegaminamiems gaminiams ar sudėtiniams gaminiams taisyti, šio straipsnio 1 ir 2 dalyse nurodytos informacijos kartu su trečiųjų šalių informacija apie galimas alternatyvas, pateikta pagal Reglamento (EB) Nr. 1907/2006 64 straipsnio 2 dalį, pakanka, kad būtų galima įvertinti socialinius ir ekonominius veiksnius ir alternatyvų, susijusių su cheminės medžiagos naudojimu, tinkamumą.

               4.   Šio straipsnio 1, 2 ir 3 dalys mutatis mutandis taikomos peržiūros ataskaitoms, pateiktoms pagal Reglamento (EB) Nr. 1907/2006 61 straipsnio 1 dalį, dėl suteiktos autorizacijos naudoti cheminę medžiagą seno modelio atsarginėms dalims gaminti arba nebegaminamiems gaminiams ar sudėtiniams gaminiams taisyti.

               5.   Iki 2021 m. liepos 5 d. Europos cheminių medžiagų agentūra (toliau – Agentūra) viešai paskelbia specialias formas, skirtas alternatyvų analizei ir socialinei bei ekonominei analizei, naudotinas paraiškoms autorizacijai gauti dėl cheminių medžiagų naudojimo seno modelio atsarginėms dalims gaminti arba nebegaminamiems gaminiams ar sudėtiniams gaminiams taisyti, taip pat peržiūros ataskaitose dėl tokiam naudojimui pagal šį reglamentą suteiktos autorizacijos, atsižvelgiant į 1 ir 2 dalyse nurodytus elementus.

            3 straipsnis
            Reglamentas (EB) Nr. 340/2008 iš dalies keičiamas taip:

                        1)

                        8 straipsnio 2 dalyje po ketvirtos pastraipos įrašoma ši pastraipa:
                        „Agentūra renka šio reglamento VI priedo 2 punkte nurodytą sumažintą mokestį už paraiškas autorizacijai gauti dėl cheminių medžiagų naudojimo nebegaminamiems gaminiams arba sudėtiniams gaminiams taisyti naudojamoms seno modelio atsarginėms dalims gaminti, kaip aprašyta Komisijos įgyvendinimo reglamento. (ES) 2021/876 (*1) 1 straipsnio a punkte, ir nebegaminamiems gaminiams arba sudėtiniams gaminiams taisyti, kaip aprašyta to reglamento 1 straipsnio b punkte, pateiktas pagal tą įgyvendinimo reglamentą.

                           (*1)  2021 m. gegužės 31 d. Komisijos įgyvendinimo reglamentas (ES) 2021/876 kuriuo nustatomos Reglamento (EB) Nr. 1907/2006 taikymo taisyklės, susijusios su paraiškomis autorizacijai gauti ir peržiūros ataskaitomis dėl cheminių medžiagų naudojimo seno modelio atsarginėms dalims gaminti ir nebegaminamiems gaminiams arba sudėtiniams gaminiams taisyti, ir kuriuo iš dalies keičiamas Reglamentas (EB) Nr. 340/2008 (OL 192).“"

                        2)

                        9 straipsnio 2 dalyje po ketvirtos pastraipos įterpiama ši pastraipa:
                        „Agentūra renka šio reglamento VII priedo 2 punkte nurodytą sumažintą mokestį už paraiškas autorizacijai gauti dėl cheminių medžiagų naudojimo nebegaminamiems gaminiams arba sudėtiniams gaminiams taisyti naudojamoms seno modelio atsarginėms dalims gaminti, kaip aprašyta Įgyvendinimo reglamento (ES) 2021/876…... 1 straipsnio a punkte, ir nebegaminamiems gaminiams arba sudėtiniams gaminiams taisyti, kaip aprašyta to reglamento 1 straipsnio b punkte, pateiktas pagal tą įgyvendinimo reglamentą.“

                        3)

                        VI ir VII priedai pakeičiami šio reglamento priede pateiktu tekstu.

            4 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. gegužės 31 d.

                  Komisijos vardu

                  Pirmininkė

               Ursula VON DER LEYEN

            (1)  OL L 396, 2006 12 30, p. 1.

            (2)  COM(2014) 368 final

            (3)  COM(2018) 116 final

            (4)  COM(2015) 614 final

            (5)  „Uždaro ciklo kūrimas. ES žiedinės ekonomikos veiksmų planas“, 2016 m. birželio 20 d. Tarybos išvados, ST 10518 2016 INIT.

            (6)  „Sudėtiniai produktai“, kaip apibūdinta 2015 m. rugsėjo 10 d. Teisingumo Teismo sprendime Fédération des entreprises du commerce et de la distribution (FCD) ir Fédération des magasins de bricolage et de l’aménagement de la maison (FMB), C-106/14, ECLI:EU:C:2015:576, 48–54 punktai.

            (7)  2008 m. balandžio 16 d. Komisijos reglamentas (EB) Nr. 340/2008 dėl Europos cheminių medžiagų agentūrai mokėtinų mokesčių pagal Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH) (OL L 107, 2008 4 17, p. 6).

            PRIEDAS

                     „VI PRIEDAS
                     Mokesčiai už paraiškas autorizacijai gauti pagal Reglamento (EB) Nr. 1907/2006 62 straipsnį

                        1.
                        Mokesčiai už paraiškas autorizacijai gauti

                           1 lentelė

                           Standartiniai mokesčiai

                                    Bazinis mokestis

                                    54 100  EUR

                                    Papildomas mokestis už kiekvieną kitą cheminę medžiagą

                                    10 820  EUR

                                    Papildomas mokestis už kiekvieną kitą naudojimo būdą

                                    48 690  EUR

                           2 lentelė

                           Sumažinti mokesčiai vidutinėms įmonėms

                                    Bazinis mokestis

                                    40 575  EUR

                                    Papildomas mokestis už kiekvieną kitą cheminę medžiagą

                                    8 115  EUR

                                    Papildomas mokestis už kiekvieną kitą naudojimo būdą

                                    36 518  EUR

                           3 lentelė

                           Sumažinti mokesčiai mažosioms įmonėms

                                    Bazinis mokestis

                                    24 345  EUR

                                    Papildomas mokestis už kiekvieną kitą cheminę medžiagą

                                    4 869  EUR

                                    Papildomas mokestis už kiekvieną kitą naudojimo būdą

                                    21 911  EUR

                           4 lentelė

                           Sumažinti mokesčiai mikroįmonėms

                                    Bazinis mokestis

                                    5 410  EUR

                                    Papildomas mokestis už kiekvieną kitą cheminę medžiagą

                                    1 082  EUR

                                    Papildomas mokestis už kiekvieną kitą naudojimo būdą

                                    4 869  EUR

                        2.
                        Mokesčiai už paraiškas autorizacijai gauti dėl cheminių medžiagų naudojimo seno modelio atsarginėms dalims gaminti arba nebegaminamiems gaminiams ar sudėtiniams gaminiams taisyti, nurodyti 8 straipsnio 2 dalies penktoje pastraipoje

                           1 lentelė

                           Standartiniai mokesčiai

                                    Bazinis mokestis

                                    27 050  EUR

                                    Papildomas mokestis už kiekvieną kitą cheminę medžiagą

                                    5 410  EUR

                                    Papildomas mokestis už kiekvieną kitą naudojimo būdą

                                    24 345  EUR

                           2 lentelė

                           Sumažinti mokesčiai vidutinėms įmonėms

                                    Bazinis mokestis

                                    20 287  EUR

                                    Papildomas mokestis už kiekvieną kitą cheminę medžiagą

                                    4 057  EUR

                                    Papildomas mokestis už kiekvieną kitą naudojimo būdą

                                    18 259  EUR

                           3 lentelė

                           Sumažinti mokesčiai mažosioms įmonėms

                                    Bazinis mokestis

                                    12 172  EUR

                                    Papildomas mokestis už kiekvieną kitą cheminę medžiagą

                                    2 434  EUR

                                    Papildomas mokestis už kiekvieną kitą naudojimo būdą

                                    10 955  EUR

                           4 lentelė

                           Sumažinti mokesčiai mikroįmonėms

                                    Bazinis mokestis

                                    2 705  EUR

                                    Papildomas mokestis už kiekvieną kitą cheminę medžiagą

                                    541 EUR

                                    Papildomas mokestis už kiekvieną kitą naudojimo būdą

                                    2 434  EUR

                     VII PRIEDAS
                     Mokesčiai už autorizacijos peržiūrą pagal Reglamento (EB) Nr. 1907/2006 61 straipsnį

                        1.
                        Mokesčiai už autorizacijos peržiūrą

                           1 lentelė

                           Standartiniai mokesčiai

                                    Bazinis mokestis

                                    54 100  EUR

                                    Papildomas mokestis už kiekvieną kitą cheminę medžiagą

                                    10 820  EUR

                                    Papildomas mokestis už kiekvieną kitą naudojimo būdą

                                    48 690  EUR

                           2 lentelė

                           Sumažinti mokesčiai vidutinėms įmonėms

                                    Bazinis mokestis

                                    40 575  EUR

                                    Papildomas mokestis už kiekvieną kitą cheminę medžiagą

                                    8 115  EUR

                                    Papildomas mokestis už kiekvieną kitą naudojimo būdą

                                    36 518  EUR

                           3 lentelė

                           Sumažinti mokesčiai mažosioms įmonėms

                                    Bazinis mokestis

                                    24 345  EUR

                                    Papildomas mokestis už kiekvieną kitą cheminę medžiagą

                                    4 869  EUR

                                    Papildomas mokestis už kiekvieną kitą naudojimo būdą

                                    21 911  EUR

                           4 lentelė

                           Sumažinti mokesčiai mikroįmonėms

                                    Bazinis mokestis

                                    5 410  EUR

                                    Papildomas mokestis už kiekvieną kitą cheminę medžiagą

                                    1 082  EUR

                                    Papildomas mokestis už kiekvieną kitą naudojimo būdą

                                    4 869  EUR

                        2.
                        Mokesčiai už suteiktos autorizacijos naudoti chemines medžiagas seno modelio atsarginėms dalims gaminti arba nebegaminamiems gaminiams arba sudėtiniams gaminiams taisyti peržiūrą, nurodyti 9 straipsnio 2 dalies penktoje pastraipoje

                           1 lentelė

                           Standartiniai mokesčiai

                                    Bazinis mokestis

                                    27 050  EUR

                                    Papildomas mokestis už kiekvieną kitą cheminę medžiagą

                                    5 410  EUR

                                    Papildomas mokestis už kiekvieną kitą naudojimo būdą

                                    24 345  EUR

                           2 lentelė

                           Sumažinti mokesčiai vidutinėms įmonėms

                                    Bazinis mokestis

                                    20 287  EUR

                                    Papildomas mokestis už kiekvieną kitą cheminę medžiagą

                                    4 057  EUR

                                    Papildomas mokestis už kiekvieną kitą naudojimo būdą

                                    18 259  EUR

                           3 lentelė

                           Sumažinti mokesčiai mažosioms įmonėms

                                    Bazinis mokestis

                                    12 172  EUR

                                    Papildomas mokestis už kiekvieną kitą cheminę medžiagą

                                    2 434  EUR

                                    Papildomas mokestis už kiekvieną kitą naudojimo būdą

                                    10 955  EUR

                           4 lentelė

                           Sumažinti mokesčiai mikroįmonėms

                                    Bazinis mokestis

                                    2 705  EUR

                                    Papildomas mokestis už kiekvieną kitą cheminę medžiagą

                                    541 EUR

                                    Papildomas mokestis už kiekvieną kitą naudojimo būdą

                                    2 434  EUR

               “


title: Komisijos įgyvendinimo reglamentas (ES) 2021/882 2021 m. birželio 1 d. kuriuo leidžiama pateikti rinkai džiovintas Tenebrio molitor lervas kaip naują maisto produktą pagal Europos Parlamento ir Tarybos reglamentą (ES) 2015/2283 ir kuriuo iš dalies keičiamas Komisijos įgyvendinimo reglamentas (ES) 2017/2470 (Tekstas svarbus EEE)

text:
2021 6 2

                  LT

                  Europos Sąjungos oficialusis leidinys

                  L 194/16

         KOMISIJOS ĮGYVENDINIMO REGLAMENTAS (ES) 2021/882
         2021 m. birželio 1 d.
         kuriuo leidžiama pateikti rinkai džiovintas Tenebrio molitor lervas kaip naują maisto produktą pagal Europos Parlamento ir Tarybos reglamentą (ES) 2015/2283 ir kuriuo iš dalies keičiamas Komisijos įgyvendinimo reglamentas (ES) 2017/2470
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2015 m. lapkričio 25 d. Europos Parlamento ir Tarybos reglamentą (ES) 2015/2283 dėl naujų maisto produktų, iš dalies keičiantį Europos Parlamento ir Tarybos reglamentą (ES) Nr. 1169/2011 ir panaikinantį Europos Parlamento ir Tarybos reglamentą (EB) Nr. 258/97 ir Komisijos reglamentą (EB) Nr. 1852/2001 (1), ypač į jo 12 straipsnį,
         kadangi:

                     (1)

                     Reglamente (ES) 2015/2283 nustatyta, kad pateikti Sąjungos rinkai galima tik leidžiamus naudoti ir į Sąjungos sąrašą įtrauktus naujus maisto produktus;

                     (2)

                     pagal Reglamento (ES) 2015/2283 8 straipsnį buvo priimtas Komisijos įgyvendinimo reglamentas (ES) 2017/2470 (2), kuriuo nustatomas Sąjungos naujų maisto produktų sąrašas;

                     (3)

                     2018 m. vasario 13 d. bendrovė „SAS EAP Group“ (toliau – pareiškėjas) pagal Reglamento (ES) 2015/2283 10 straipsnio 1 dalį pateikė Komisijai paraišką leisti pateikti Sąjungos rinkai džiovintas Tenebrio molitor (didžiojo milčiaus) lervas kaip naują maisto produktą. Paraiškoje prašoma leisti naudoti džiovintas Tenebrio molitor lervas (nedalytus džiovintus vabzdžius) kaip užkandį ir kaip maisto sudedamąją dalį kai kuriuose maisto produktuose; tiksliniai vartotojai – visi vartotojai. Pareiškėjas taip pat paprašė Komisijos apsaugoti paraiškoje pateiktus nuosavybės teise priklausančius duomenis;

                     (4)

                     pagal Reglamento (ES) 2015/2283 10 straipsnio 3 dalį 2018 m. liepos 3 d. Komisija pasikonsultavo su Europos maisto saugos tarnyba (toliau – Tarnyba), prašydama jos atlikti džiovintų Tenebrio molitor lervų, kaip naujo maisto produkto, įvertinimą ir pateikti mokslinę nuomonę;

                     (5)

                     2020 m. lapkričio 24 d. Tarnyba pagal Reglamento (ES) 2015/2283 11 straipsnį priėmė mokslinę nuomonę dėl Tenebrio molitor lervų kaip naujo maisto produkto saugos (3);

                     (6)

                     toje nuomonėje Tarnyba padarė išvadą, kad džiovintos Tenebrio molitor lervos yra saugios, jei naudojamos pagal siūlomas paskirtis ir laikantis pasiūlytų koncentracijos verčių. Todėl Tarnybos nuomonė yra pakankamas pagrindas nustatyti, kad džiovintos Tenebrio molitor lervos pagal įvertintas naudojimo sąlygas atitinka Reglamento (ES) 2015/2283 12 straipsnio 1 dalį;

                     (7)

                     remdamasi paskelbtais ribotais duomenimis apie alergiją maistui, susijusią su vabzdžiais, visų pirma dviem tyrimais su žmonėmis, kuriuose iš viso keturios įtariamos alerginės reakcijos buvo susietos su džiovintomis Tenebrio molitor lervomis, ir vienu tyrimu su gyvūnais, Tarnyba padarė išvadą, kad šio naujo maisto produkto vartojimas gali sukelti sensibilizaciją didžiojo milčiaus baltymams, taip pat tropomiozinui iš kitų šaltinių, pavyzdžiui, vėžiagyvių ir erkučių. Tarnyba rekomendavo atlikti tolesnius džiovintų Tenebrio molitor lervų alergeniškumo tyrimus. Siekdama atsižvelgti į Tarnybos rekomendaciją, Komisija šiuo metu nagrinėja būdus, kaip atlikti būtinus Tenebrio molitor lervų alergeniškumo tyrimus;

                     (8)

                     kol Tarnyba neįvertins tyrimų duomenų ir atsižvelgiant į tai, kad iki šiol, remiantis vabzdžių pramonės turimais duomenimis apie džiovintas Tenebrio molitor lervas (4), buvo pranešta tik apie kelis pirmiau minėtus alergijos atvejus, Komisija mano, kad į Sąjungos leidžiamų naudoti naujų maisto produktų sąrašą nereikėtų įtraukti specialių ženklinimo reikalavimų, susijusių su džiovintų Tenebrio molitor lervų potencialu sukelti pirminę sensibilizaciją;

                     (9)

                     Tarnyba savo nuomonėje taip pat nurodė, kad džiovintų Tenebrio molitor lervų vartojimas gali sukelti alergines reakcijas asmenims, kurie yra alergiški vėžiagyviams ir dulkių erkutėms. Be to, Tarnyba pažymėjo, kad naujame maisto produkte gali būti papildomų alergenų, jei šių alergenų yra substratuose, kuriais šeriami vabzdžiai. Tai gali būti alergenai, išvardyti Europos Parlamento ir Tarybos reglamento (ES) Nr. 1169/2011 (5) II priede. Todėl vartotojams tiekiamos džiovintos Tenebrio molitor lervos ir maisto produktai, kurių sudėtyje yra džiovintų Tenebrio molitor lervų, turėtų būti tinkamai paženklinti laikantis Reglamento (ES) 2015/2283 9 straipsnyje ir Reglamente (ES) Nr. 1169/2011 nustatytų reikalavimų;

                     (10)

                     savo nuomonėje Tarnyba pažymėjo, kad jos išvada dėl naujo maisto produkto saugos buvo pagrįsta naujame maisto produkte esančių teršalų analizėmis (6), išsamiu džiovinimo proceso aprašymu (7), chitino koncentracijos analizės rezultatais (8) ir duomenimis apie naujo maisto produkto oksidacinę ir mikrobiologinę būklę sandėliuojant (9). Ji taip pat pažymėjo, kad šios išvados ji nebūtų galėjusi padaryti be pareiškėjo dokumentų rinkinyje esančių nepaskelbtų tyrimų ataskaitų duomenų;

                     (11)

                     Komisija paprašė pareiškėjo išsamiau paaiškinti pateiktą pagrindimą dėl nuosavybės teisės į šiuos tyrimus ir paaiškinti teiginį dėl išimtinės teisės remtis tais tyrimais, kaip nurodyta Reglamento (ES) 2015/2283 26 straipsnio 2 dalies b punkte;

                     (12)

                     pareiškėjas pareiškė, kad paraiškos pateikimo metu jis turėjo išimtinę nuosavybės teisę naudoti naujame maisto produkte esančių teršalų analizes, išsamų džiovinimo proceso aprašymą, chitino koncentracijos analizės rezultatus ir duomenis apie naujo maisto produkto oksidacinę ir mikrobiologinę būklę sandėliuojant, todėl trečiosios šalys negali teisėtai gauti šių tyrimų, jais naudotis arba remtis;

                     (13)

                     Komisija įvertino visą pareiškėjo pateiktą informaciją ir padarė išvadą, kad pareiškėjas pateikė pakankamą pagrindimą, jog įvykdė Reglamento (ES) 2015/2283 26 straipsnio 2 dalyje nustatytus reikalavimus. Todėl penkerius metus nuo šio reglamento įsigaliojimo datos Tarnyba neturėtų naudoti paskesnių pareiškėjų naudai pareiškėjo byloje pateiktų naujame maisto produkte esančių teršalų analizių konkrečių tyrimų, išsamaus džiovinimo proceso aprašymo, chitino koncentracijos analizės rezultatų ir duomenų apie naujo maisto produkto oksidacinę ir mikrobiologinę būklę sandėliuojant, kuriais Tarnyba pagrindė savo išvadą dėl naujo maisto produkto saugos ir be kurių ji nebūtų galėjusi įvertinti naujo maisto produkto. Todėl tuo laikotarpiu tik pareiškėjui turėtų būti leidžiama pateikti džiovintas Tenebrio molitor lervas Sąjungos rinkai;

                     (14)

                     tačiau leidimas tik pareiškėjui pateikti rinkai Tenebrio molitor lervas ir tik pareiškėjo naudai naudoti pareiškėjo dokumentų rinkinyje pateiktus tyrimų duomenis neužkerta kelio kitiems pareiškėjams teikti paraišką leisti pateikti rinkai tą patį naują maisto produktą, jei jų paraiška yra pagrįsta teisėtai gauta informacija, kuria pagrindžiamas toks leidimas;

                     (15)

                     todėl Įgyvendinimo reglamento (ES) 2017/2470 priedas turėtų būti atitinkamai iš dalies pakeistas;

                     (16)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis

               1.   Šio reglamento priede nurodytos džiovintos Tenebrio molitor lervos įtraukiamos į Sąjungos leidžiamų naudoti naujų maisto produktų sąrašą, nustatytą Įgyvendinimo reglamentu (ES) 2017/2470.

               2.   Penkerius metus nuo šio reglamento įsigaliojimo tik pirminiam pareiškėjui:

                           bendrovei: „SAS EAP Group“;

                           adresas: 35 Boulevard du Libre Échange, 31650 Saint-Orens-de-Gameville, Prancūzija,

                           leidžiama pateikti rinkai Sąjungoje 1 dalyje nurodytą naują maisto produktą, nebent paskesni pareiškėjai gautų leidimą dėl šio naujo maisto produkto, nesiremdami pagal šio reglamento 2 straipsnį apsaugotais duomenimis, arba jei gautų bendrovės „SAS EAP Group“ sutikimą.

               3.   Į 1 dalyje nurodyto Sąjungos sąrašo įrašą įtraukiamos šio reglamento priede nustatytos naudojimo sąlygos ir ženklinimo reikalavimai.

            2 straipsnis
            Paraiškos dokumentų rinkinyje pateikti tyrimai, kuriais remdamasi Tarnyba įvertino 1 straipsnyje nurodytą naują maisto produktą, kuriuos pareiškėjas nurodė kaip nuosavybinius ir be kurių ji nebūtų galėjusi leisti naudoti naujo produkto, negali būti naudojami kitų pareiškėjų naudai penkerius metus nuo šio reglamento įsigaliojimo dienos be bendrovės „SAS EAP Group“ sutikimo.

            3 straipsnis
            Įgyvendinimo reglamento (ES) 2017/2470 priedas iš dalies keičiamas pagal šio reglamento priedą.

            4 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. birželio 1 d.

                  Komisijos vardu

                  Pirmininkė

               Ursula VON DER LEYEN

            (1)  OL L 327, 2015 12 11, p. 1.

            (2)  2017 m. gruodžio 20 d. Komisijos įgyvendinimo reglamentas (ES) 2017/2470, kuriuo pagal Europos Parlamento ir Tarybos reglamentą (ES) 2015/2283 dėl naujų maisto produktų nustatomas Sąjungos naujų maisto produktų sąrašas (OL L 351, 2017 12 30, p. 72).

            (3)  SAFEty of dried yellow mealworm (Tenebrio molitor larva) as a novel food pursuant to Regulation (ES) 2015/2283; EFSA Journal 2021:19(1):6343.

            (4)  Tenebrio molitor lervomis prekiaujama keliose valstybėse narėse taikant Reglamento (ES) 2015/2283 35 straipsnio 2 dalyje nustatytas pereinamojo laikotarpio priemones.

            (5)  2011 m. spalio 25 d. Europos Parlamento ir Tarybos reglamentas (ES) Nr. 1169/2011 dėl informacijos apie maistą teikimo vartotojams, kuriuo iš dalies keičiami Europos Parlamento ir Tarybos reglamentai (EB) Nr. 1924/2006 ir (EB) Nr. 1925/2006 bei kuriuo panaikinami Komisijos direktyva 87/250/EEB, Tarybos direktyva 90/496/EEB, Komisijos direktyva 1999/10/EB, Europos Parlamento ir Tarybos direktyva 2000/13/EB, Komisijos direktyvos 2002/67/EB ir 2008/5/EB bei Komisijos reglamentas (EB) Nr. 608/2004 (OL L 304, 2011 11 22, p. 18).

            (6)  SAS EAP Group 2016 (nepaskelbta).

            (7)  SAS EAP Group 2013 (nepaskelbta).

            (8)  SAS EAP Group 2018 (nepaskelbta).

            (9)  SAS EAP Group 2020 (nepaskelbta).

            PRIEDAS
            Įgyvendinimo reglamento (ES) 2017/2470 priedas iš dalies keičiamas taip:

                        1)

                        1 lentelėje (Leidžiami naudoti nauji maisto produktai) abėcėlės tvarka įterpiamas šis įrašas:

                                    Leidžiamas naudoti naujas maisto produktas

                                    Naujo maisto produkto naudojimo sąlygos

                                    Papildomi specialieji ženklinimo reikalavimai

                                    Kiti reikalavimai

                                    Duomenų apsauga

                                    „Džiovintos Tenebrio molitor (didžiojo milčiaus) lervos

                                       Nurodyta maisto produktų kategorija

                                       Didžiausias leidžiamas kiekis

                                                1.

                                                Maisto produktų, kurių sudėtyje yra naujo maisto produkto, etiketėje nurodomas naujo maisto produkto pavadinimas „džiovintos Tenebrio molitor (didžiojo milčiaus) lervos“.

                                                2.

                                                Maisto produktų, kurių sudėtyje yra džiovintų Tenebrio molitor (didžiojo milčiaus) lervų, etiketėje nurodoma, kad ši sudedamoji dalis gali sukelti alerginę reakciją vartotojams, kurie, kaip žinoma, yra alergiški vėžiagyviams ir jų produktams bei dulkių erkutėms. Jei reikia, šis teiginys pateikiamas šalia sudedamųjų dalių sąrašo.

                                    Leidimas naudoti suteiktas 2021 m. birželio 22 d. Įtraukimas grindžiamas nuosavybiniais moksliniais įrodymais ir moksliniais duomenimis, apsaugotais pagal Reglamento (ES) 2015/2283 26 straipsnį.
                                    Pareiškėjas: „SAS EAP Group“, 35 Boulevard du Libre Échange, 31650 Saint-Orens-de-Gameville, Prancūzija.
                                    Duomenų apsaugos laikotarpiu pateikti Sąjungos rinkai naują maisto produktą leidžiama tik bendrovei „SAS EAP Group“, nebent paskesni pareiškėjai gautų leidimą šiam naujam maisto produktui, nenaudodami nuosavybinių mokslinių įrodymų ir mokslinių duomenų, apsaugotų pagal Reglamento (ES) 2015/2283 26 straipsnį, arba gautų bendrovės „SAS EAP Group“ sutikimą.
                                    Duomenų apsaugos pabaigos data: 2026 m. birželio 22 d.“

                                    Džiovintos Tenebrio molitor lervos, nedalytos arba miltelių pavidalo

                                    Baltyminiai produktai

                                    10 g/100 g

                                    Sausainiai

                                    10 g/100 g

                                    Ankštinių augalų patiekalai

                                    10 g/100 g

                                    Makaronų gaminiai

                                    10 g/100 g

                        2)

                        2 lentelėje (Specifikacijos) abėcėlės tvarka įterpiamas šis įrašas:

                                    Leidžiami naudoti nauji maisto produktai

                                    Specifikacijos

                                    „Džiovintos Tenebrio molitor (didžiojo milčiaus) lervos

                                       Aprašymas/apibrėžtis:

                                    Naujas maisto produktas – tai nedalytos, termiškai išdžiovintos didžiojo milčiaus lervos: nedalytos (blanširuotos, visiškai išdžiovintos lervos) arba miltelių pavidalo (blanširuotos, visiškai išdžiovintos, sumaltos lervos). Terminu „didysis milčius“ įvardijamos vabzdžių rūšies Tenebrio molitor, kurios priklauso Tenebrionidae (juodvabalių) šeimai, lervos.
                                    Didžiojo milčiaus lervos nėra dalomos – žmonėms vartoti yra skirtos visos jų dalys.
                                    Kad iš lervų pasišalintų jų žarnyno turinys, prieš terminio išdžiovinimo etapą jas reikia laikyti nešertas bent 24 val.

                                       Charakteristikos/sudėtis

                                                Peleningumas (masės dalis %): 3,5–4,5

                                                Drėgnis (masės dalis %): 1–8

                                                Žali baltymai (N x 6,25) (masės dalis %): 56–61

                                                Virškinamieji angliavandeniai (*1) (masės dalis %): 1–6

                                                Riebalai (masės dalis %): 25–30

                                                iš kurių sočiųjų (masės dalis %): 4–9

                                                Peroksidų skaičius (mekv O2/kg riebalų): ≤ 5

                                                Maistinė ląsteliena (masės dalis %): 4–7

                                                Chitinas (masės dalis %): 4–7

                                       Sunkieji metalai:

                                                Švinas: ≤ 0,075 mg/kg

                                                Kadmis: ≤ 0,1 mg/kg

                                       Mikotoksinai:

                                                Aflatoksinai (B1, B2, G1, G2 suma): ≤ 4 μg/kg

                                                Aflatoksinas B1: ≤ 2 μg/kg

                                                Deoksinivalenolis: ≤ 200 μg/kg

                                                Ochratoksinas A: ≤ 1 μg/kg

                                       Mikrobiologiniai kriterijai:

                                                Bendras aerobinių kolonijų skaičius: ≤ 105 KSV (*2)/g

                                                Mielės ir pelėsiai: ≤ 100 KSV/g

                                                   Escherichia coli: ≤ 50 KSV/g

                                                   Salmonella spp.: nėra 25 gramuose

                                                   Listeria monocytogenes: nėra 25 gramuose

                                                Sulfitus redukuojančios anaerobinės bakterijos: ≤ 30 KSV/g

                                                   Bacillus cereus (spėjama): ≤ 100 KSV/g

                                                   Enterobacteriaceae (spėjama): < 10 KSV/g

                                                Koaguliazę gaminantys stafilokokai: ≤ 100 KSV/g

               (*1)  Virškinamieji angliavandeniai = 100 – (žali baltymai + riebalai + maistinė ląsteliena + pelenai + drėgmė).

               (*2)  KSV: kolonijas sudarantys vienetai.“